Eigið fé Alvotech var neikvætt um 10,4 milljarða króna um síðustu áramót . Tap félagsins nam 10,9 milljörðum króna á síðasta ári og 3,8 milljörðum árið 2016 . Hluthafar og aðrir tengdir aðilar lánuðu Alvotech alls 9,2 milljarða króna á síðasta ári til að fjármagna rekstur félagsins . Félagið stefnir á að sækja sér aukið hlutafé á árinu , bæði frá nýjum og núverandi hluthöfum samkvæmt ársreikningi félagsins . Bloomberg segist hafa heimildir fyrir því að félagið íhugi að sækja allt að 350 milljónir dollara , um 37 milljarða króna í hlutafé og skrá félagið í kjölfar á markað í Hong Kong . Vinna við málið sé skammt á veg komin innan félagsins en gæti jafnvel átt sér stað á næsta ári . „ Við finnum fyrir miklum áhuga fjárfesta og þá sérstaklega í Asíu á fyrirtækjum eins og okkar . Það kæmi vel til greina að skrá fyrirtækið á hlutabréfamarkað í framtíðinni og í sjálfu sér væri Hong Kong tilvalinn staður fyrir slík áform . Hins vegar hafa engar ákvarðanir verið teknar enn sem komið er , “ segir Halldór Kristmannsson , talsmaður Alvotech . Nánar er fjallað um málið í Viðskiptablaðinu . Áskrifendur geta nálgast pdf-útgáfu af blaðinu með því að smella á hlekkinn Tölublöð .